b'\n_START_ARTICLE_\nH\xc3\xb8stemark Skov\n_START_PARAGRAPH_\nH\xc3\xb8stemark Skov og Mose er et skov og moseomr\xc3\xa5de p\xc3\xa5 570 hektar i den nordlige del af Lille Vildmose, i det \xc3\xb8stlige Himmerland ud til \xc3\x85lborg Bugt. I skoven er der en t\xc3\xa6t bestand af hulrugende fugle, og en stor artsrigdom af biller, sommerfugle samt sj\xc3\xa6ldne svampe og mosser. Mindst 6.000 plante- og dyrearter er registreret i H\xc3\xb8stemark Skov, hvor ogs\xc3\xa5 konge\xc3\xb8rnen har ynglet i de senere \xc3\xa5r _NEWLINE_H\xc3\xb8stermark skov er en gammel gr\xc3\xa6sningsskov, der i 1933 blev k\xc3\xb8bt af dansk-amerikaneren M.P. Knudsen, som indhegnede hele skoven og en del af h\xc3\xb8jmosen med 13 kilometer vildthegn til dyrehave i stil med Tofte Skov, og der udsattes kronhjorte, d\xc3\xa5dyr og sikahjorte. Der findes mere end 170 ha l\xc3\xb8vskov hvoraf ca. 133 ha er naturskov der stammer helt tilbage fra middelalderen eller f\xc3\xb8r ._NEWLINE_Skoven ligger i Aalborg Kommune, og den er en del af Natura 2000-omr\xc3\xa5de nr. 17 Lille Vildmose, Tofte Skov og H\xc3\xb8stemark Skov, og er b\xc3\xa5de EU-habitatomr\xc3\xa5de og fuglebeskyttelsesomr\xc3\xa5de (F7); Det er en del af Danmarks st\xc3\xb8rste naturfredning p\xc3\xa5 7.700 ha \xe2\x80\x93 hele Vildmoseomr\xc3\xa5det, som er sikret ved at det ejes af Aage V. Jensens Fonde.'